Nov 05,2015
చివరి గంటలో నష్టాలోకి..
   ముంబయి: వరుస నష్టాల నుంచి దేశీయ స్టాక్‌ మార్కెట్లకు లభించిన ఉపశమనం ఒక్క రోజు కూడా నిలవకుండానే ఆవిరయింది. బుధవారం విదేశీ మదుపర్లు అమ్మకాలకు మొగ్గు చూపడానికి తోడూ బీహార్‌ ఎన్నికల ఫలితాలపై ఊహాగానాలు మార్కెట్లను ఒత్తిడికి గురి చేశాయి.దీంతో ఉదయం నుంచి లాభాల్లో నిలిచిన మార్కెట్లు చివరి గంటలో నష్టాల్లోకి జారుకున్నాయి. ప్రధానంగా ఐటీి, ఫార్మా, బ్యాంకింగ్‌ షేర్లు పడిపోవడంతో బీఎస్‌ఈ సెన్సెక్స్‌ 38 పాయింట్లు తగ్గి 26,553.92 పాయింట్ల వద్ద స్థిరపడింది. నేషనల్‌ స్టాక్‌ ఎక్స్ఛేంజీ సూచీ నిఫ్టీ 20.50 పాయింట్లు కుంగి 8,040.20 పాయింట్లకు దిగ జారింది. బీఎస్‌ఈలో మిడ్‌క్యాప్‌ సూచీ 0.2 శాతం పెరగ్గా, స్మాల్‌క్యాప్‌ సూచీ 0.3 శాతం తగ్గింది. మొత్తంగా మదుపర్ల మద్దతుతో 1,269 స్టాక్స్‌ లాభాల్లో ముగియగా.. మరో 1,462 స్టాక్స్‌ నష్టాలను చవి చూశాయి. అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ 18పైసలు పటిష్టమై 65.48 వద్ద ట్రేడింగ్‌ అయ్యింది. ఐసీఐసీఐ బ్యాంకు అత్యధికంగా 2.06 శాతం విలువ కోల్పోయింది. ఇదే క్రమంలో గెయిల్‌ ఇండియా 1.92 శాతం నష్టపోయింది. ఫార్మా సూచీల్లో సన్‌ఫార్మా, రిలయన్స్‌ ఇండిస్టీస్‌, లూపిన్‌, ఎన్‌టిపిసి, సిప్లా, ఇన్ఫోసిస్‌ కంపెనీలు అధిక నష్టాలు చవి చూసిన వాటిలో ముందు వరుసలో ఉన్నాయి. మదుపరుల సెంటిమెంట్‌ దెబ్బతన్ని నేపథ్యంలో బుధవారం బీఎస్‌ఈ సెన్సెక్స్‌లో దాదాపు 19 స్టాక్‌లు నష్టాల్లో ముగిశాయి.
మీ స్నేహితులకు రికమెండ్ చెయ్యండి